TVO ปันผลสูงปรี๊ด น่าเล่นช่วงตลาดผันผวนQ2 กำไรโต ราคาเป้า 30 บาท อัพไซด์ 22%
TVO แนมโน้ม Q2/58 กำไรสุทธิเติบโต 10.4% yoy จาก FX Gain 30 ล้านบาท และเงินปันผลรับจากบริษัทร่วมอีก 30 ล้านบาท ขณะที่การดำเนินงานเติบโตได้ดีจากสต๊อกต้นทุนถั่วเหลืองที่ลดลง ด้านราคาหุ้นมี upside 22% แถมปันผลสูงเฉลี่ย 7% โบรกฯจึงแนะนำซื้อ
4 ส.ค. 2558

บล.เอเซีย พลัส ระบุในบทวิเคราะห์ (4 ส.ค.) ว่า ผู้บริหารบริษัท น้ำมันพืชไทย จำกัด (มหาชน) หรือ TVO มีมุมมองเชิงบวกต่อภาพรวมการเลี้ยงไก่ที่ยังเติบโตได้ดี เห็นได้จากปริมาณไก่ที่ออกสู่ตลาดช่วงครึ่งปีแรกของปี 58 อยู่ที่ประมาณ 28 ล้านตัว/สัปดาห์ เทียบกับ 24-25 ล้านตัว/สัปดาห์ในปีก่อน ขณะที่การส่งออกไก่ทั้งหมดทั้งปี 2558 น่าจะทำได้ตามเป้าที่ 6 แสนตัน (ครึ่งปีแรกส่งออกไปแล้ว 3 แสนตัน) เพิ่มจาก 5.8 แสนตันในปีที่ผ่านมา และคาดจะเติบโตได้ 8-10% ในปี 2559 จากการส่งออกไปยังรัสเซียมากขึ้น
ด้านราคาถั่วเหลืองในตลาดโลก เบื้องต้นประเมินการเคลื่อนไหวของราคาในกรอบ 9-10 เหรียญฯ โดยราคามี Downside จำกัดไม่ต่ำกว่า 9 เหรียญฯ อ้างอิงตามต้นทุนเพาะปลูกถั่วเหลืองของเกษตรกรในสหรัฐอเมริกาอยู่ที่เฉลี่ยกว่า 9 เหรียญฯ/บุชเชล ขณะที่ upside ของราคาขึ้นอยู่กับสภาพอากาศ และผลผลิตที่จะออกมาในเดือน ก.ย. ซึ่งเป็นช่วงเก็บเกี่ยวผลผลิตของประเทศอเมริกา หากผลผลิตออกต่ำกว่าที่คาด หรือมีเหตุการณ์ที่ไม่เอื้ออำนวยต่อการเพาะปลูก ย่อมสร้างโอกาสให้ราคาถั่วเหลืองปรับตัวขึ้นได้
 
ในไตรมาส 2/58 คาดกำไรสุทธิ 541 ล้านบาท เติบโต 10.4% จากช่วงเดียวกันในปีก่อน และ 8.8% จากไตรมาสก่อน หากไม่รวมกำไรจากอัตราแลกเปลี่ยน 30 ล้านบาท ประเมินกำไรปกติ 511 ล้านบาท ยังเพิ่มขึ้น 4% จากช่วงเดียวกันในปีก่อน และ 12% จากไตรมาสก่อน แรงหนุนจากเงินปันผลรับจากบริษัทร่วมจำนวน 30 ล้านบาท
ขณะเดียวกันได้อานิสงค์จากต้นทุนสต๊อกวัตถุดิบถั่วเหลืองที่ลดลง 26% จากช่วงเดียวกันในปีก่อน คาดผลักดันให้ Gross Marign ปรับเพิ่มเป็น 13.4% จาก 12.2% ในงวดปีก่อน และ 11.6% ในงวดก่อน ชดเชยได้กับยอดขายคาดลดลง 3% จากช่วงเดียวกันในปีก่อน เนื่องจากถูกกดดันราคาขายกากถั่วเหลืองและน้ำมันถั่วเหลืองลดลง 25% และ 10% จากช่วงเดียวกันในปีก่อน แม้ปริมาณการขายกากถั่วเหลืองและน้ำมันถั่วเหลืองเพิ่มขึ้นได้ 15% และ 12% จากช่วงเดียวกันในปีก่อนตามลำดับ
 
ขณะที่ TVO ถือเป็นอีกหนึ่งตัวเลือกที่น่าสนใจยามตลาดหุ้นผันผวน เนื่องจากมีค่า BETA ต่ำเพียง 0.44 เท่า ขณะเดียวกันจ่ายเงินปันผลปีละ 2 ครั้ง คาดครึ่งปีแรกของปี 58 เงินปันผล 0.9 บาท/หุ้น จากทั้งปี 2558 ที่ 1.8 บาท/หุ้น คิดเป็น Div Yield เฉลี่ยสูงถึง 7.3% เมื่อบวกกับราคายังมี upside 22% เทียบกับมูลค่าพื้นฐานปี 2558 ที่ 30 บาท (อิง PER 14 เท่า) จึงแนะนำ “ซื้อ”